burgasdotpro/wikipedia huggingface dataset:
Veles (boh)

Veles alebo Volos bol staroslovanský boh dobytka, ochranca stád a pastierov. Bol jedným z hlavných a najstarších božstiev Slovanov, uctievaný všetkými slovanskými národmi, najviac však na Kyjevskej Rusi. Niektorí ho tiež uvádzajú ako slnečného boha pre jeho spriaznenosť s Perúnom. Je vládca mŕtvych a pán Podsvetia, ktoré si starí Slovania predstavovali ako šíre pastviny.
Spätosť s Perúnom a mýtus.
V staroindickej mytológií vystupuje bytosť Valá (skrývajúci, zmocňujúci sa), ktorá kradne bohovi Indrovi dobytok, ukrýva ho v neprístupnej jaskyni a tam ho požiera. Indra skrýšu vypátra a v súboji víťazí. Podobná bytosť kradnúca dobytok (Velinas) sa vyskytuje aj v baltskej mytológií. Ruskí filológovia na základe porovnávacích štúdií zrekonštruovali mýtus o boji medzi Perúnom a Velesom.
Príčina nepriateľstva medzi Velesom a Perúnom tkvela v tom, že Veles ukradol Perúnovi syna, ženu alebo (najčastejšie) dobytok. Veles sa v podobe draka alebo hada vynára z podsvetia a po Strome sveta sa šplhá do Perúnovho nebeského sídla. Ten však naňho zošle blesky a Veles sa dá na útek, pri ktorom sa premieňa alebo skrýva za skaly, stromy, zvieratá a dokonca ľudí. Perún ho napokon zabije a z Velesovho doráňaného tela sa uvoľní lup v podobe dažďa. V odborných kruhoch je tento mýtus interpretovaný najčastejšie ako striedanie období sucha a dažďa počas roka. Obdobie sucha je spôsobené Velesovou krádežou, ktorá zakaždým uvrhne svet do chaosu. Hromy a blesky predstavujú božskú bitku a po prehre Velesa začne pršať a svet sa vracia k pôvodnému poriadku. Veles ale nezomiera, ako had si zvlieka starú kožu a mýtus sa stále opakuje.
Napriek tomu, že Veles v tomto príbehu zohráva negatívnu rolu, nebol vnímaný ako zlý boh. Jeho boj s Perúnom nepredstavuje súboj dobra a zla, ale dualistický princíp v striedaní počasia, ktorý sa opakuje každý rok.
Uctievanie.
Velesa poznáme z viacerých písomných prameňov (Život sv. Vladimíra, Slovo o pluku Igorovom, Život sv. Avraama Rostovského, Nestor a iné). O rozšírení kultu Velesa svedčia aj nálezy falických symbolov, ktoré poukazujú na silu plodnosti, od ktorej záviselo rozmnožovanie stád. Centrom jeho kultu bol Novgorod, kde v určitom období dokonca prevyšoval Perúna. Bol patrónom tohto mesta. Tu ho tiež uctievali ako boha obchodu a námorníctva. Svätyne mal aj v Kyjeve a Rostove. Najčastejšie sa spodoboval ako muž s hlavou býka alebo s tromi hlavami nad sebou a rohmi. Kresťanstvo v ňom preto videlo čerta a tak dal jeho sochu knieža Vladimír v roku 988 hodiť do rieky Počajny. Pri zbere úrody, keď sa klasy viazali do snopov, často sa to nazývalo "viazaním Velesovej brady". Na Velesa sa, podobne ako v prípade Perúna, aj prisahalo. Tu prestavoval ku Perúnovi ďalší protipól: zatiaľčo Perún vládol a pri porušení prísahy trestal hrubou silou, Veles predstavoval moc mágie a vinníkov trestal ťažkými chorobami.
Paul Krugman

Paul Robin Krugman (* 28. február 1953, Albany, New York) je americký ekonóm, držiteľ Nobelovej ceny za ekonómiu za rok 2008.
Posobí ako profesor ekonómie a medzinárodných vzťahov na Princeton University, pravidlelne publikuje svoj stĺpky v denníku The New York Times.
Nobelovu cenu za ekonómiu získal za „analýzu obchodných vzorcov a lokalizacie ekonomickej aktivity“.
Popiel

Popiel "(Popel, Pąpyl, Pąpiel, Bąbel)" (v inej verzii Popiel II., syn Popiela I., syna Leška III. syna Leška II.) (asi 840 – 870) bola legendárna postava v slovanskej mytológií. Bol poľským kňazom, posledným z dynastie Popielovcov. Kronikár Gallus Anonymus ho popisoval ako veľmi zlého a nespravodlivého panovníka. Je tiež známy ako Popiel, "ktorého zožrali myši". Podľa legendy sa to malo stať v Myšacej veži pri jazere Gopło.
Zoznam postáv Star Wars

O.
Nahdar Vebb
Concerto grosso

Concerto grosso je barokový cyklický útvar, je založený na koncertantnom štýle. Využíva zvukový, dynamický a farebný kontrast medzi malou skupinkou nástrojov obsadenou sólisticky (concertino) a ostatnými hráčmi v orchestri (concerto grosso). Obidve skupiny sa počas skladby striedajú akoby súťažili. Spočiatku bolo concerto grosso podobne ako suita viacčasťové, no neskôr sa ustálilo ako trojčasťová cyklická skladba.
Zoznam planét vo svete Star Wars

Nasledujúci zoznam obsahuje planéty vo svete Star Wars.
Galaxia obsahuje 400 miliárd hviezd. Vzdialenosť od jedného konca galaxie k druhému je asi 100 000 svetelných rokov.
Hasan Prodovič

Hasan Prodovič alebo Prodovitius bol od roku 1558 (asi do 1564) sandžak-beg Fiľakovského sandžaku.
Bol bosnianskeho pôvodu. Presadzoval expanzívnu politiku voči Turkami neobsadeným oblastiam na dnešnom strednom Slovensku. V dňoch 4.5. apríla 1562 v bitke pri Sečanoch porazil s 800-člennou jazdou spojené vojská Zvolenskej stolice a banských miest o sile asi 10 000 mužov. Z 30. júna 1562 pochádza list Hasan Prodoviča v slovenčine, v ktorom vyzval obyvateľov okolia Banskej Bystrice, aby sa poddali správe fiľakovského sandžaku.
TauTona

TauTona je baňa na zlato v Juhoafrickej republiky. Je najhlbšia na svete. Siaha do hĺbky 3,6 km. Názov Tau Tona znamená z prekladu jazyka Sotho do slovenčiny "veľký lev".
Baňa leží na západ od Johannesburgu neďaleko mesta Carletonville. Je jedna z troch baní Western Deep Levels.
Škoda Fabia

Škoda Fabia je automobil českej automobilky Škoda Auto a nástupca Škody Felicia. Jej výroba sa začala v roku 1999 a trvá dodnes.
Škoda Fabia (6Y) (1999 – 2007).
Prvá generácia Fabie bola predstavená v roku 1999. Facelift bol uvedený v roku 2002. Prvá generácia sa vyrábala v karosárskych verziách hatchback, combi a sedan. V modelovom roku 2003 Škoda predstavila nový motor svojej produkcie, HTP (High Torque Performance), ktorým nahradila staré motory MPI (Multi Point Injection), nevyhovujúce novým emisným normám.
Škoda Fabia II (5J) (2007 – 2014).
Druhá generácia bola uvedená na trh v roku 2007. Postavená je na rovnakom koncernovom podvozku PQ24 ako aj prvá generácia. Dizajnovo vychádza z modelu Roomster, s ktorým zdieľa rovnakú prednú polovicu karosérie. Interiér je rovnako prebratý z Roomsteru. V roku 2010 bol uvedený facelift modelu. S drobnými zmenami na karosérii sa zmenila aj technika vozidla, ktorú Fabia zdieľa s modelmi VW Polo V alebo Seat Ibiza IV. Vyrába sa ako hatchback a combi.
Škoda Fabia III (SK260) (2014 – 2021).
Tretia generácia Fabie bola predstavená 2. októbra 2014 na Parížskom autosalóne a uvedená na český trh už 11. novembra. Postavená je na podvozkovej platforme MQB a dizajnovo sa približuje k ostatným modelom značky. Interiér prešiel výraznou inováciou, rovnako ako takmer celá technika, ktorú Fabia zdieľa s modelmi Volkswagen Polo alebo SEAT Ibiza. Vyrába sa ako hatchback a combi. Po facelifte v roku 2018, sa mierne zmenila predná maska odstránili sa vznetové motory.
Škoda Fabia IV (2021 – súčasnosť).
Škoda Fabia IV bola predstavená na jar 2021 v prevedení hatchback. Pôvodne sa počítalo tiež s verziou kombi, jeho projekt bol ale v auguste 2021 zrušený. Fabia IV hatchback bola o niečo dlhšia ako predchádzajúci model, s batožinovým priestorom zväčšeným o 50 litrov na 380 l. Je postavená na platforme MQB A0, ktorú už využívali existujúce generácie vozidiel Volkswagen Polo, Seat Ibiza alebo Škoda Scala. Škoda vo svojej tlačovej správe spomína tiež skutočnosť, že vozidlo už nie je ponúkaný s naftovým pohonom. Motory sú spriahnuté s päťstupňovou a šesťstupňovou manuálnou alebo so sedemstupňovou dvojspojkovou prevodovkou DSG. Dizajn automobilu navrhoval tím Olivera Stefaniho.
Tlstá (národná prírodná rezervácia)

Tlstá je národná prírodná rezervácia vo Veľkej Fatre neďaleko Blatnice v okrese Martin. NPR Tlstá je výrazne bralnatý, skrasovatený vápencovo-dolomitových komplex. Susedí s dvoma ďalšími chránenými územiami a to Národná prírodná rezervácia Veľká Skalná a Národná prírodná rezervácia Padva.
Predmetom ochrany sú zachovalé porasty dubovo-bukového až smrekového lesného vegetačného stupňa s výskytom vysokohorskej, horskej, teplomilnej a slatinnej vegetácie. Od roku 1981 patrí Tlstá medzi Národné prírodné rezervácie s rozlohou a je jednou z najväčších na Slovensku.
Na chránenom území sa nachádza viacero jaskýň, napr.: Textorisovej jaskyňa, Havranova jaskyňa, Stĺpová jaskyňa, Biela jaskyňa, Jelenia jaskyňa, V lome a Mažarná jaskyňa.
Turistika.
Dolina je dobre prístupná z obce Blatnica. Na jej začiatku sa nachádza parkovisko a neďaleko je Blatnický hrad. Priamo cez NPR vedie modro značkovaná turistická trasa z Blatnice k časti Muráň a ďalej na vrchol Tlstá () a k Blatnickému hradu. Zo západu lemuje NPR Blatnická dolina a zeleno označená turistická trasa. Na východe Tlstú ohraničuje Gaderská a Dedošová dolina a žlto označená turistická trasa.
Topoľčianska zubria zvernica

Topoľčianska zubria zvernica je umelo vytvorený chránený areál v správe štátneho podniku, LESY SR. Zubriu zvernicu od jej založenia až doteraz obhospodaruje OZ Topoľčianky, LESY SR, š. p. Nachádza sa v pohorí Tribeč v katastri obcí Hosťovce a Lovce v okrese Zlaté Moravce v Nitrianskom kraji. Územie bolo vyhlásené v roku 1964 na rozlohe 140,16 ha. Ochranné pásmo nebolo určené. Zubria zvernica neďaleko obce Lovce v okrese Zlaté Moravce, bola vybudovaná v roku 1958 ako jediné miesto chovu zubra na Slovensku. Chovná časť zubrej zvernice o výmere 27 ha je rozdelená na štyri oddelenia, v ktorých žijú zubry striedavo.
Účelom je vytvoriť prostredie pre ochranu zubra európskeho pôvodne najväčšieho cicavca Európy. Chránené územie je využité ako medzinárodný vedecko-výskumný objekt pre ciele štúdia biológie zubra európskeho. Okolo celého areálu zvernice vedie aj lesnícky náučný chodník vybudovaný v roku 2008, prostredníctvom ktorého sa dozvedia návštevníci viac o živote tohto pôvodného obyvateľa našich lesov.
Návštevníci môžu zvernicu navštíviť každý deň v čase od 9:0017:00. Najväčšiu šancu uvidieť tieto impozantné tvory pri hlavnej budove majú návštevníci najmä v čase ich kŕmenia, ktoré prebieha o 9:00 a 14:00. 
Topoľčianska zvernica, založená na záchranu a chov zubra hrivnatého, momentálne (2024) hostí 25 jedincov európskeho horského poddruhu, vrátane štyroch tohtoročných mláďat. Napriek kapacite určenej pre 10 až 15 zvierat, sa tu vďaka odbornej starostlivosti odborníkov z LESOV SR podarilo úspešne odchovať už viac než 200 mláďat. Tento jedinečný úspech zvernicu radí medzi najvýznamnejšie centrá chovu zubrov v Európe.
Memoriál Ondreja Nepelu

Memoriál Ondreja Nepelu je medzinárodná súťaž v krasokorčuľovaní, ktorá sa každoročne koná v Bratislave. Krasokorčuliari súťažia v štyroch disciplínach: muži, ženy, športové dvojice a tanečné páry, avšak nie každý rok sa uskutočnili všetky štyri disciplíny.
Súťaž organizuje Slovenský krasokorčuliarsky zväz pravidelne od roku 1993 na počesť krasokorčuliara Ondreja Nepelu, olympijského víťaza z roku 1972 a niekoľkonásobného majstra Európy aj majstra sveta.
BMX

BMX (skratka z ) je jedna z foriem cyklistiky so špeciálne upravenými bicyklami, ktoré majú priemer kolies zvyčajne 20 palcov.
Existujú dve formy BMX. Jednou sú preteky na prírodných tratiach a druhou je predvádzanie trikov a skokov. Predvádzanie trikov a skokov sa volá "freestyle" a delí sa na "flatland", "street", "dirt", park a "halfpipe" (vert).
Freestyle BMX sa považuje za určitý druh adrenalínového športu.Základným skokom pri freestyle BMX športe je Bunnyhop.BMX freestyle sa väčšinou jazdí v Skateparkoch,BMX zónach ale aj na ulici tak zvaný BMX freestyle street style.
Alexej Andrejevič Čerepanov

Alexej Andrejevič Čerepanov, (* 15. január 1989, Barnaul, ZSSR – † 13. október 2008, Moskva, Rusko) bol ruský hokejista hrajúci na pravom krídle. Bol draftovaný tímom New York Rangers v roku 2007 zo 17. miesta.
Smrť.
Alexej Čerepanov zomrel 13. októbra 2008 ako 19-ročný počas zápasu KHL medzi Avangardom Omsk a Viťaz Čechov na zástavu srdca. Stalo sa to v 58. minúte zápasu, a v tom čase už na štadióne nebola sanitka, ktorá odišla skôr pod dojmom, že už sa nikomu nemôže nič stať. Trvalo až 20 minút, kým sa sanitka vrátila. Tá však nemala k dispozícii funkčný defibrilátor. Na jeho pohreb prišlo až 60 000 ľudí.
Referencie.
Romanovka

Romanovka je menší, 1 442 m vysoký, v súčasnosti neaktívny stratovulkán, nachádzajúci sa v južnej časti pohoria Stredokamčatský chrbát na polostrove Kamčatka, asi 60 km východne od masívu Ičinskej sopky a severne od brehov rieky Kozyrevka. Vek vulkánu sa odhaduje na neskoré štvrtohory (koniec pleistocénu až začiatok holocénu). Po oboch stranách rieky Kozyrevka sa nachádza väčšia skupina mlado vyzerajúcich troskových kužeľov a s nimi asociovaných lávových prúdov, ktoré sú geneticky podobné vulkanizmu Romanovky. Vek poslednej erucpie sopky však nie je presnejšie zdatovaný.
Škoda 706 RTH

Škoda 706 RTH je názov pre účelové vozidlo,na ktorého podvozku ktorého bola nadstavba používaná na rôzne účely napríklad ako montážne vozidlo v MHD, cisterna - kropiaci voz, 
cisternový hasící automobil (striekačka) atď.
Použitie nadstavby.
Montážne vozidlo.
Prevedenie ako montážne vozidlo (napríklad používané v DPMB) je názov zariadenia montovaného na podvozok automobilu - ŠKODA 706 RTH "pojazdná pohyblivá pracovná plošina VNP 400/500 HP" -montované nástavby boli vo viacero vyhotoveniach napr. tiež s kolesovým adaptérom "K-81" 
Plošina sa používala pre montážne kontrolné, údržbárske alebo opravárenské práce na trolejovom vedení električiek a trolejbusov, ďalej na opravy semaforov a návestidiel.
Výrobca: Železničné staviteľstvo závod 6, Perucká 9, Praha
Uksičan

Uksičan () je masívny štítový vulkán, nachádzajúci sa na polostrove Kamčatka v pohorí Stredokamčatský chrbát. Jeho základňa zaberá plochu cez 1 800 km² a najvyšší bod má 1 692 m. Vrchol sopky je ukončený kalderou s priemerom 12 km, v ktorej sa nacháda niekoľko dacitových lávových dómov z postkalderového štádia vulkanizmu. Zaujímavosťou rozdielna stavba západného/severozápadného svahu a východného/juhovýchodného. Kým západnú stranu pokrývajú prevažne lávové prúdy, východnú tvoria pyroklastické uloženiny. Vek poslednej erupcie nie je známy, no odhaduje sa na holocén.
Veľký Lopeník

Veľký Lopeník () je výrazný vrch v Bielych Karpatoch na hranici Slovenska a Česka, najvyšší bod podcelku Lopenícka hornatina a štvrtý najvyšší bod pohoria (po Veľkej Javorine, Jelenci a Chmeľovej). Masív je zalesnený, miestami s lúkami a pasienkami, vrchol odlesnený s turistickou rozhľadňou.
Vrch sa nachádza severne od Nového Mesta nad Váhom, najbližšie obce sú Lopeník a Březová na českej a Nová Bošáca na slovenskej strane. Na severnom aj južnom úpätí roztrúsené osady – kopanice obcí Lopeník a Nová Bošáca, tvoriace charakteristický kopaničiarky kraj.
Na vrchole sa nachádza pamätník a spoločný hrob 22 vojakov Červenej armády, padlých koncom 2. svetovej vojny pri ťažkých bojoch v okolí.
Turistika.
Rozhľadne.
Na vrchole stáli v minulosti postupne už tri drevené rozhľadne. Prvú postavili v roku 1944, už v roku 1946 však vyhorela. V ten istý rok preto postavili jej repliku, ktorá napriek drsným klimatickým podmienkam na vrchole vydržala až do roku 1972, kedy sa sama rozpadla.
Súčasná rozhľadňa je vysoká, z dubového dreva s murovanou základňou, postavená podľa návrhu zlínského architekta M.A. Svatopluka Sládečka. Základný kameň bol položený 23.6.2002, stavba začala v septembri 2004, slávnostné otvorenie bolo 16.7.2005. Náklady na výstavbu boli približne 2 milióny Kč.
Na vrchole sa okrem rozhľadne nachádza altánok, odpočívadlo s lavičkami a informačné tabule.
Boľšoj-Kekuknajskij

Boľšoj-Kekuknajskij () je názov vulkanického komplexu, pozostávajúceho z dvojice prekrývajúcich sa štítových vulkánov, nachádzajúci sa v pohorí Stredokamčatský chrbát na polostrove Kamčatka. Masívne vulkány "Boľšoj" a "Kekuknajskij" sú tvorené prevažne bazaltami a ich vznik sa odhaduje na pleistocén. Vrcholy oboch sopiek sú ukončené kalderami a ich svahy sú pokryté početnými troskovými kužeľmi. Posledná erupcia komplexu sa odohrala približne pred 7 300 rokmi.
Kulkev

Kulkev () je menší štítový vulkán, nachádzajúci sa na polostrove Kamčatka v južnej časti pohoria Stredokamčatský chrbát, asi 20 km severne od sopky Uksičan. S výškou 915 m je to jeden z najnižších vulkánov západnej vulkanickej zóny polostrova. Vek bazaltovo až bazaltovo-andezitového vulkánu sa odhaduje na neskorý kvartér (koniec pleistocénu-holocén), posledná erupcia nie je dokumentovaná.
Vulkan Geodezistov

Vulkan Geodezistov () je menší, 1 170 m vysoký štítový vulkán, nachádzajúci sa v južnej časti pohoria Stredokamčatský chrbát na polostrove Kamčatka. Vulkán má pomerne jednoduchú stavbu a je tvorený prevažne bazaltami až andezitmi. Vek poslednej erupcie nie je známy, no odhaduje sa na holocén.
Anaun

Anaun () je v súčasnosti (jún 2014) neaktívny stratovulkán, nachádzajúci sa v pohorí Stredokamčatský chrbát na Kamčatke, niekoľko kilometrov východne od štítovej sopky Vulkan Geodezistov. Vek vzniku vulkánu sa odhaduje na koniec kvartéru (neskorý pleistocén až holocén) a jeho masív je tvorený prevažne bazaltami. Juhozápadne, resp. juhovýchodne od masívu sopky sa tiahnu dve reťaze mladších troskových kužeľov geneticky previazaných s vulkanizmom sopky Anaun. Vek poslednej erupcie nie je známy.
Krajnij

Krajnij () je v súčasnosti neaktívny štítový vulkán, nachádzajúci sa na polostrove Kamčatka v južnej časti pohoria Stredokamčatský chrbát. 1 554 m vysoká sopka leží asi 10 km východne od komplexu Kekurnyj a na jej stavbe sa zúčastňujú prevažne bazaltové až bazaltovo-andezitové horniny. Svahy vulkánu sú posiate početnými troskovými kužeľmi. Vek vzniku vulkánu sa odhaduje na neskorý pleistocén až holocén, vek poslednej erupcie nie je zdokumentovaný.
Július Strnisko

 
 
 
 
Július Strnisko (* 6. august 1958, Nitra – † 20. september 2008, Nitra) bol slovenský zápasník, držiteľ bronzovej medaily z Olympijských hier 1980 v Moskve.
Kariéra.
Vrcholom kariéry jedného z najúspešnejších zápasníkov-voľnoštýliarov v slovenskej histórii bol zisk bronzovej medaily na olympijských hrách 1980 v Moskve v hmotnostnej kategórii do 100 kg. Pod piatimi kruhmi štartoval aj o osem rokov neskôr na olympijských hrách v Soule. V rokoch 1982 a 1983 si vybojoval na majstrovstvách Európy dve bronzové medaily.
Kekurnyj

Kekurnyj je názov vulkanického komplexu, pozostávajúceho z dvoch prekrývajúcich sa štítových vulkánov, nachádzajúceho sa v južnej časti pohoria Stredokamčatský chrbát na Kamčatke, severne od stratovulkán Anaun a severozápadne od štítovej sopky Krajnij. Masív komplexu Kekurnyj je budovaný prevažne bazaltovými až bazaltovo-andezitovými horninami a križuje ho riftový systém, tiahnúci sa v smere severovýchod-juhozápad. Vek vzniku komplexu sa odhaduje na neskorý kvartér (koniec pleistocénu až ačiatok holocénu). Vek poslednej erupcie nie je presne zdokumentovaný, no odhaduje sa na holocén.
Ingvar Kamprad

Feodor Ingvar Kamprad (* 30. marec 1926, Pjätteryd, Švédsko – † 27. január 2018, Liatorp) bol švédsky podnikateľ a zakladateľ bytového maloobchodného reťazca IKEA. K roku 2009 bol časopisom Forbes zaradený ako najbohatší Európan a zároveň piatou najbohatšou osobou na svete, keď jeho čisté imanie bolo odhadované na 22 miliárd dolárov.
Lykourgos

Lykourgos (iné názvy: Lykurgos, Lykúrgos, Lykurg, (, ) môže byť:
Letectvo a kozmonautika

Letectvo a kozmonautika (často používaná skratka L+K) je odborný letecký časopis. Je druhým najstarším časopisom v odbore letectva v Európe a tretím najstarším odborným leteckým časopisom na svete. Prvé číslo časopisu vyšlo 21. januára 1921. Časopis sa zaoberá činnosťou civilného aj vojenského letectva vrátane kozmonautiky. 
Časopis dlhodobo vychádzal s 2-týždňovou periodicitou, od roku 2004 sa stal mesačníkom. Časopis je expedovaný do krajín Európy, Austrálie, do Číny, Japonska, Kanady, Nového Zélandu, USA, Ruska, Ukrajiny a ďalších krajín.
Lykourgos (Atény)

Lykourgos (iné názvy: Lykurgos, Lykúrgos, Lykurg, - "Lykourgos"/iný prepis: "Lykúrgos"; * asi 390 pred Kr. — † 324 pred Kr.) bol aténsky politik a rečník, stúpenec rečníka Demostena. Bol členom rodiny Eteoboutovcov.
Lykourgos sa od bitky pri Chaironei (v roku 338 pred Kr. proti macedónskemu kráľovi Filipovi II.) do roku 326 pred Kr. staral o aténske financie a podarilo sa mu zvýšiť príjmy. Započal v Aténach rozsiahly stavebný program a za jeho čias sa významne rozšírilo i loďstvo. Podporoval Demosthenovu protimacedónsku politiku a keď ho v roku 335 pred Kr. dal Alexander Veľký ako nepriateľa Macedónie zatknúť, jeho stúpenci ho odmietli vydať.
Lykourgos dal postaviť kamenné Dionýzovo divadlo na úpätí Akropoly. Dal zozbierať dramatické diela troch aténskych dramatikov - Aischyla, Sofokla a Euripida. Preslávil sa ako prísny rečník, ktorý dokázal hovoriť bez prípravy a bez zapísanej reči. Zachovala sa od neho len jediná reč, "Proti Leókratovi" (Leókrata obvinil zo zbehnutia a vlastizrady).
Lykourgos (Trácia)

Lykourgos (iné názvy: Lykurgos, Lykúrgos, Lykurg, (, ) bol trácky kráľ, priateľ boha Dionýza.
Lykourgos spočiatku boha Dionýza uctieval, ale neskôr Dionýza a aj jeho ctiteľov prestal uznávať. Vo všetkom videl Dionýzov vinič a z neho vyrobené víno, ktoré Dionyzos a jeho ctitelia nadmerne užívali. Keď raz prišiel Dionýzos so svojím sprievodom bakchantiek do Trácie, Lykourgos ich prenasledoval, niektoré bakchantky zabil a boh Dionýzos sa zachránil v mori (pomohla mu bohyňa Thetys).
Dionýzos preto Lykourga potrestal šialenstvom, kráľ potom zabil vlastného syna a odsekol si vlastné nohy, presvedčený o tom, že odtína révové vetvy. V jeho kráľovstve sa následne rozšíril mor a neúroda, pričom veštba hlásala, že pokiaľ kráľ nezomrie, krajina bude trpieť. Keď to už ľud ďalej nehodlal znášať, odvliekli Lykurga na horu, kde ho dali roztrhať koňmi.
Eggella

Eggella () je názov menšieho, len 1 046 m vysokého štítového vulkánu, nachádzajúceho sa na polostrove Kamčatka v južnej časti pohoria Stredokamčatský chrbát bokom od hlavnej sopečnej reťaze západnej vulkanickej zóny polostrova. Masív sopky je tvorený prevažne bazaltami až bazaltovo-andezitovými horninami, východné svahy sú pokryté viacerými troskovými kužeľmi. Vek vzniku vulkánu, ako ja vek poslednej erupcie nie je známy, odhaduje sa na koniec pleistocénu až začiatok holocénu.
Verchovoj

Verchovoj je v súčasnosti (jún 2014) neaktívny štítový vulkán, nachádajúci sa v centrálnej časti pohoria Stredokamčatský chrbát na Kamčatke, južne od stratovulkánu Alnej-Čašakondža. Masív sopky je vysoký približne 1 400 m a je budovaný prevažne bazaltovými až bazaltovo-andezitovými horninami. Vek vulkánu sa odhaduje na neskorý kvartér - koniec pleistocénu až začiatok holocénu.
Alnej-Čašakondža

Alnej-Čašakondža je názov vulkanického komplexu, pozostávajúceho z dvojice prekrývajúcich sa stratovulkánov, nachádzajúceho sa v centrálnej časti pohoria Stredokamčatský chrbát na polostrove Kamčatka. Komplex je tvorený prevažne andezitmi a je jedným z najväčších vulkanických masívov v pohorí. Severné vulkanické centrum "Alnej" má výšku 2 598 , južné centrum "Čašakondža" je o niečo menšie - 2 526 m. Vrchol komplexu je pokrytý niekoľkými andezitovými lávovými dómami a je trvalo zaľadnený. Alnej-Čašakondža je jedným z mála vulkánov v pohorí Stredokamčatský chrbát, ktorý bol dokázateľne aktívny v holocéne, posledná erupcia sa odohrala okolo roku 1600.
Čornyj

Čornyj () je neaktívny stratovulkán, nachádzajúci sa na polostrove Kamčatka v centrálnej časti pohoria Stredokamčatský chrbát, asi 10 km severne od masívu komplexu Alnej-Čašakondža. Vulkán je najjužnejší člen menšej vulkanickej skupiny, tiahnúcej sa smere juhozápad-severovýchod, ktorá pozostáva z niekoľkých štítových vulkánov a stratovulkánov. Vek poslednej erupcie vulkánu Čornyj nie je presne datovaný, no odhaduje sa na holocén.
Pograničnyj

Pograničnyj je názov komplexu štítových vulkánov, nachádzajúci v centrálnej časti pohoria Stredokamčatský chrbát na Kamčatke, ležiaci približne v strede spojnice medzi sopkami Čornyj a Zaoziornyj. Komplex tvorí trojica štítových vulkánov "Pograničnyj", "Centraľnyj" a "Vodoraždeľnyj", Pograničnyj je najvyšší a najjužnejšie položený člen komplexu. Vek komplexu sa odhaduje na koniec pleistocénu až začiatok holocénu.
Artmedia

Artmedia môže byť:
Joan z Arkádie

Joan z Arkádie je americký televízny seriál. Seriál bol natočený v USA v roku 2003. Séria je o Joan Girardiovej (Amber Tamblyn), obyčajnej teenagerke, ktorá prekonáva bežné problémy mladých, dospievajúcich študentov ale dostáva aj nezvyčajné úlohy od Boha.
Dej.
Joan je na pohľad úplne obyčajná, ba až priemerná tínedžerka. Občas sa správa trochu čudne... Je to preto, že Joan už istý čas komunikuje s Bohom! Vlastne odvtedy, čo mu prisľúbila, že urobí naozaj čokoľvek, ak ušetrí život jej brata, ktorý bol v kritickom stave po ťažkej autonehode... Boh sa jej odvtedy zjavuje v rôznych ľudských podobách – niekedy ako malé dieťa, ako chlapec či dievča v jej veku, postaršie dámy či náhodní okoloidúci...
Hoci Joan nemá úplne jasnú predstavu o tom, čo od nej Boh vlastne chce – teda ak naozaj existuje – a hoci stále tak trochu pochybuje o vlastnej mentálnej spôsobilosti, spočiatku váhavo a opatrne, no neskôr so stále väčšou a väčšou istotou plní tajomné božie pokyny, pričom sa i naďalej snaží viesť život obyčajnej tínedžerky – čo je naozaj veľmi, veľmi ťažké...
Časti.
"Pozri Zoznam častí seriálu Joan z Arkádie"
Ocenenia.
Prvá séria seriálu Joan z Arkádie zožala úspech a získala People's Choice Award (2004). Tiež bola nominovaná na cenu Emmy (2004) a Zlatý Glóbus (2004). Napriek tomu sa úspech prvej série nezopakoval.
ŠK Senec

ŠK Senec je bývalý slovenský futbalový klub so sídlom v Senci. V roku 2014 zmenil klub názov z ŠK SFM Senec na ŠK Senec. V roku 2016 futbalový klub získali noví majitelia a presťahovali ho do Gabčíkova.
História.
ŠK SFM Senec vznikol v roku 1994 z iniciatívy rodičov športovo nadaných detí, sponzorských firiem Agrisem Galanta, Sekostav Senec a Turček-plynové infražiariče Nitra. Od roku 1994 je ŠK SFM Senec registrovaný ako občianske združenie na MV SR. ŠK SFM Senec vznikol s jedným žiackym mužstvom, dnes sú v jeho štruktúre 1 seniorské mužstvo, 3 dorastenecké mužstvá, 4 žiacke mužstvá, 4 prípravky a 2 mužstvá pusiniek, tj. cca 300 aktívnych športovcov - futbalistov. V roku 2014 sa klub pretransformoval z občianskeho združenia na akciovú spoločnosť a prijal názov ŠK Senec. 
Od roku 1999 každoročne organizuje futbalový turnaj mládeže "OKRES SENEC a jeho PRIATELIA". ŠK SFM Senec je občianske združenie, má záujem podieľať sa na výchove mládeže v Senci a jeho okolí. Hlavným poslaním klubu je vychovať zo športovo nadaných detí nielen dobrých športovcov, ale aj slušných ľudí, ktorí budú reprezentovať nielen ŠK ale aj svoje mesto, školu a možno raz aj svoju vlasť.
Majstrovstvá Európy vo futbale 2004

Majstrovstvá Európy vo futbale 2004, skrátene tiež EURO 2004 bola súťaž národných futbalových tímov Európy, ktoré sa na ne prebojovali z kvalifikácie. Súťaž usporiadala asociácia UEFA. Záverečného turnaja sa v období od 12. júna 2004 do 4. júla 2004 zúčastnilo 16 tímov. Portugalsko, ako usporiadateľ bolo vybrané v októbri roku 1999, pred Španielskom a spoločným usporiadateľstvom Rakúska a Maďarska. Predstavitelia UEFA ohodnotili tieto majstrovstvá ako „doteraz najlepšie“.
Turnaj navštívilo 1 150 802 divákov, najviac ľudí (62 865) finálový zápas - (0-1), ktorý sa hral 4. júla, najmenej (16 002) zas 22. júna zápas - 2-1.
Priebeh.
V priebehu turnaja sa zrodilo niekoľko prekvapení. O prvé sa postarali tímy Španielska, Talianska a Nemecka, už ako tipovaní favoriti nedokázali postúpiť zo základných skupín a skončili zhodne na nepostupových tretích miestach. Najväčším prekvapením bol tím Grécka, vedený nemeckým trénerom Ottom Rehhagelom, ktorý už ako outsider dokázal nielen postúpiť zo skupiny, ale uspel i vo vyraďovacích bojoch, kde vyradil do tej doby úradujúcich majstrov Francúzov, favorizovaných Čechov a vo finálovom zápase dokázal poraziť silný domáci tím. V celej histórií Eura sa stalo vôbec po prvýkrát, že prvý i posledný zápas súťaže hrali rovnaké mužstvá a v oboch navyše obidva zápasy vyhrali hostia (v tomto prípade Grécko 2-1 a finále 1-0).
Štadióny.
Turnaj sa hral celkom v deviatich mestách na desiatich štadiónoch, z ktorých najvyťaženejší boli Lisabon a Porto.
Estádio do Bessa Século XXI - klubu Boavista Porto - 30 000 miest, kde sa hrali 3 zápasy v skupine.
Všetky štadióny prešli pri príležitosti konania sa Majstrovstviev Európy rozsiahlymi renováciami, neboli postavené úplne nové, ako napríklad Mestský štadión v Aveiru.
Lopta.
K Majstrovstvám Európy vo futbale 2004 pripravila UEFA v spolupráci s firmou Adidas revolučnú loptu s názvom Roteiro. Táto lopta bol vyrobená z prírodného latexu pomocou technológie tepelného opracovania (bez použitia švíkov), čo znamenalo, že lopty mali mať rovnaké a konštantné vlastnosti a navyše mali priniesť nové zážitky z hrania futbalu. Táto lopta bola pomenovaná podľa zápisníku portugalského moreplavca a objaviteľa menom Vasco da Gama, ktorý bol symbolom portugalských námorných úspechov a objavov.
Európska cesta 36

Európska cesta 36 ("E36", v minulosti "E-01") je európska cesta, ktorá vedie z nemeckého Berlína do poľského mesta Bolesławiec. Jej celková dĺžka je okolo 210 km.
Priebeh.
E36 sa začína v Berlíne, kde začína diaľnicou A13, odkiaľ smeruje cez Lübben, prechádza po A15 cez mestá Lübbenau, Cottbus a Forst do Poľska. V Poľsku nadväzuje na A15 štátna cesta 18 a končí pri meste Bolesławiec, kde sa napája na E40.
Osi súradnicového systému

Osi súradnicového systému sa riadia vypočítanými hodnotami, ktoré dovoľujú softvéru správne prekryť rozdielne súradnicové systémy. 
Os je taká priamka prechádzajúca telesom alebo tvarom, ktorá spĺňa určité podmienky. Pomenovanie osí je ľudská potreba. Ak nie sú prezentované zvolené pomenovania osí, prevezmú sa prednastavené hodnoty. 
Akokoľvek, ak sú prezentované pojmy a nemajú prednastavené hodnoty, potom zavedenie musí byť pripravené na geometrickú výmenu a obrátenie súradníc pred pokusom grafického prekrytia.
Anglický ekvivalent pojmu osi súradnicového systému je: axis cs
Geocentrická súradnicová sústava

Geocentrický súradnicový systém je trojdimenzionálny súradnicový systém s centrom v ťažisku Zeme. Os X systému leží na nultom poludníku, os Y smeruje smeruje zo západu na východ, os Z má severojužný smer. Je to pravouhlý súradnicový systém. 
Anglický ekvivalent pojmu "Geocentrický súradnicový systém" je geocs.
Geografický súradnicový systém GIS

Geografický súradnicový systém GIS je súradnicový systém určujúci polohu na základe zemepisnej dĺžky a šírky. Niektoré geografické systémy sú definované zemepisná šírka/zemepisná dĺžka, alebo zemepisná dĺžka/zemepisná šírka. Zemepisné súradnice šírka a dĺžka sú udávané v rôznych uhlových jednotkách, najčastejšie v stupňoch.
Anglický ekvivalent pojmu geografický súradnicový systém GIS je "Geogcs".
Zložený súradnicový systém

Zložený súradnicový systém () kombinuje súradnice dvoch rozličných súradnicových systémov. Napríklad zložený 3D súradnicový systém môže byť zložený z horizontálneho a vertikálneho súradnicového systému.
Svetový geodetický systém 1984

Svetový geodetický systém 1984 (, skrátene "WGS 84") je svetovo uznávaný geodetický štandard vydaný ministerstvom obrany USA v roku 1984, ktorý definuje súradnicový systém, referenčný elipsoid a geoid pre geodéziu a navigáciu. V roku 1996 bol rozšírený o spresnenú definíciu geoidu EGM96. Bol vytvorený na základe meraní pozemných staníc družicového polohového systému TRANSIT a nahrádza predchádzajúce systémy WGS 60, WGS 66 a WGS 72.
Súradnicový systém WGS 84 je pravotočivá karteziánska sústava súradníc so stredom v ťažisku Zeme (vrátane morí a atmosféry). Kladná os "x" smeruje ku priesečníku nultého poludníka a rovníka, kladná os "z" ku severnému pólu a kladná os "y" je na obe predchádzajúce kolmá v smere doľava (90° východnej dĺžky a 0° šírky), tvorí tak pravotočivú sústavu súradníc.
Parametre definujúce referenčný elipsoid WGS 84 sú:
Ďalšie odvodené parametre:
Niektoré parametre geoidu EGM96:
Apella

Apella bola v starovekej Sparte ľudovým zhromaždením občanov.
Apellu zvolávali pravidelne spartskí úradníci efori. Schádzali sa na nej spartskí občania (gr. "Spartiatai"), ktorí dovŕšili aspoň tridsať rokov. Apella mohla rozhodovať len o tých záležitostiach, ktoré na rokovanie snemu pripravila gerúzia. Právo rečniť na apelle mali len králi alebo úradníci, občania len rozhodovali. Hlasovanie bolo jednoduché: občania sa buď rozdelili na dve skupiny, podľa toho, kto podporoval alebo nepodporoval nejaký návrh, alebo údermi mečov na štíty vyjadrovali svoju spokojnosť alebo nespokojnosť.
Gerúzia

Gerúzia (iné názvy: gerúsia; gerousia, gerusia; gerousiá, gerúsiá, gerusiá; gr. "Γερουσία"- Gerousia/iné prepisy: Gerusia, Gerousiá, Gerúsiá, Gerusiá) bola aristokratická inštitúcia v starovekom Grécku (najznámejšia je spartská gerúzia). Existovala aj počas tureckej nadvlády nad Gréckom. Slovo pochádza z gréckeho "geron-starec".
Sparta.
Gerúziu tvorilo dvadsaťosem gerontov (starci), ktorí dovŕšili šesťdesiat rokov a pochádzali z významných rodín. Jej členmi boli aj dvaja spartskí králi. Členstvo v gerúzii bolo doživotné, po smrti člena rady starších bol doplnený ďalší člen. Gerúzia bola kráľovský poradný orgán a zároveň pripravovala podklady a návrhy na rokovania spartského ľudového zhromaždenia. V Aténach mal obdobnú funkciu areopág. Ale už v priebehu peloponéskej vojny si gerúzia osvojila výkonné právomoci vrátane rozhodnutii proti kráľom. V priebehu 4-3 stor. prnl. na seba strhla výkonnú moc.
Turecká nadvláda.
Potom ako Turci dobyli Byzantskú ríšu, na území dnešného Grécka sa grécky hovoriace kresťanské obyvateľstvo začalo organizovať do rôznych zoskupení (či už ako spojenci tureckej moci alebo jej odporcovia), ktorého pôvod bol staroveký a pretrval aj počas byzantského obdobia. Gréci, hlavne z Peloponézu a z Rumélie, boli organizovaní do vidieckych zoskupení, na čele ktorých stál bohatý Grék, zvaný dimojerondas (zo slov "dimos-ľud" a "jerondas-starec", po starogrécky "geron") alebo poturčene "kotsabasis". Dimojerondas podliehal tureckej správe a pri rozhodovaní o rôznych veciach, týkajúcich sa gréckych obyvateľov mu pomáhala práve gerúzia, tvorená vplyvnými miestnymi Grékmi. 
Gerúzia existovala aj u nomádskeho gréckeho kmeňa Sarakacanov. Sarakacani sa organizovali do tzv. tselingádu, na jeho čele bol "tselingas", ktorému tiež v rozhodovaní radila gerúzia. Tu však išlo prevažne o otázkach týkajúcich sa chovu zvierat či o migrácii. Gerúzia existovala aj v autonómnom gréckom kraji Zagori, ktorí leží v Epire a tu bola jej úloha dôležitá, zagorskí Gréci mali veľkú autonómiu a boli to dôležití podnikatelia. Zagori malo povolené zostaviť aj grécke vojsko, ktoré viedla práve gerúzia. Gerúzia existovala aj na polostrove Chalkidiki a aj na ostrove Chios. Gerúzie boli zrušené ustanovením nezávislého Grécka a definitívne do polovice 20. storočia.
Efor

Efor bol pravidelne každoročne volený úradník v starovekej Sparte. Popri gerúzii a ľudovom zhromaždení (apella) to bola jedna z najvýznamnejších politických inštitúcií starovekej Sparty. 
Efori tvorili zbor piatich úradníkov, ktorí mali predovšetkým kontrolnú funkciu. Kontrolovali všetok život v Sparte, počnúc výchovou detí, kontrolovali výcvik a spôsob života spartských občanov. Takisto kontrolovali kráľov, či dodržiavali tzv. Lykurgovu ústavu, či sa v boji, kam dvaja efori sprevádzali kráľov, správali statočne. V prípade, že zistili nedostatky, mohli namieste trestať občanov palicovaním. Ak zistili, že kráľ sa správal v boji zbabelo, mohli ho dať súdiť a odsúdiť aj na trest smrti.
Úrad eforov mal spočiatku demokratický charakter. Boli volení zo všetkých plnoprávnych občanov každý rok. Ich funkcia bola predovšetkým kontrolná, ale okrem toho rokovali s cudzími vyslancami, dozerali na právo, zvolávali ľudové zhromaždenia a riadili ich. V 4. a predovšetkým v 3. storočí pred Kr. vzrástla ich moc a niektorí vtedajší autori označujú ich moc ako tyranskú.
Zaoziornyj

Zaoziornyj () je názov skupiny troch menších štítových sopiek, nachádzajúcej sa v centrálnej časti pohoria Stredokamčatský chrbát na polostrove Kamčatka, severne, resp. severozápadne od jazera Dvuchjurtočnoje. Najvyšší a zároveň najzápadnejšie položený člen komplexu je samotný "Zaoziornyj" (1 349 m), "Oľenyj" (1 081 m) sa nachádza na severnom brehu jazera a "Kastrijuľa" (1 164 m) leží severovýchodne od Zaoziorného. Vek vzniku komplexu nie je presne datovaný no odhaduje sa na neskorý pleistocén až začiatok holocénu.
Bliznec

Bliznec je menší, vysoký, v súčasnosti (jún 2014) neaktívny stratovulkán, nachádzajúci sa v centrálnej časti pohoria Stredokamčatský chrbát na polostrove Kamčatka, asi juhozápadne od štítovej sopky Kebenej. Masív sopky je tvorený prevažne bazaltami a jeho vek sa datuje na neskorý pleistocén. Na severnej strane vulkánu sa nachádza niekoľko menších troskových kužeľov a s nimi asociovaných lávových prúdov, ktoré sú mladšie – holocénne. Osamotený troskový kužeľ holocénneho veku sa nachádza aj na východnom svahu.
Kebenej

Kebenej je v súčasnosti neaktívny štítový vulkán, nachádzajúci sa v centrálnej časti pohoria Stredokamčatský chrbát na polostrove Kamčatka. Masív 1 527 m vysokej sopky je budovaný bazaltovými až bazaltovo-andezitovými horninami a jeho vznik sa odhaduje na nekorý pleistocén až začiatok holocénu. Severovýchodné a severozápadné svahy vulkánu pokrývajú dve skupiny mladších, pravdepodobne holocénnych troskových kužeľov. Vek poslednej erupcie vulkánu Kebenej nie je zdokumentovaný.
Fedotyč

Fedotyč () je v súčasnosti neaktívny štítový vulkán, nachádzajúci sa na ruskom polostrove Kamčatka asi 20 km východne od hlavného chrbáta centrálnej časti pohoria Stredokamčatský chrbát. S výškou len 965 m je to jeden z najnižších mladších vulkánov pohoria. Jeho masív je tvorený prevažne bazaltovými až bazaltovo-andezitovými horninami a jeho vek sa odhaduje na koniec pleistocénu až začiatok holocénu.
Šišejka

Šišejka je osamotene stojaci lávový dóm, nachádzajúci sa na polostrove Kamčatka západne od hlavného chrbta centrálnej časti pohoria Stredokamčatský chrbát, neďaleko ústia rieky Šišej. Dóm a s ním asociovaný lávový prúd vznikli počas erupcie pred cca 4 200 rokmi.
Terpuk

Terpuk je v súčasnosti neaktívny štítový vulkán, nachádzajúci sa na polostrove Kamčatka v centrálnej časti pohoria Stredokamčatský chrbát, južne od sopky Leutongej a severozápadne od vulkánu Kebenej. Prevažne bazaltová sopka má výšku len 765 m a jej vrchol je pokrytý niekoľkými menšími troskovými kužeľmi, zoradenými v línii severovýchod-juhozápad. Od vrcholu sa radiálne rozširujú aj viaceré lávové prúdy, najmladšie z nich majú vek len 2 500 až 3 000 rokov.
PX

Index PX je oficiálny index Burzy cenných papierov Praha. Prvý výpočet indexu sa uskutočnil 20. marca 2006, kedy sa stal nástupcom indexov PX 50 a PX-D. Index prevzal historické hodnoty staršieho indexu PX 50 a spojite na ne nadviazal. Výpočet indexu PX 50 bol zavedený v súlade s metodológiou IFC (International Finance Corporation) odporúčanou na tvorbu indexov na vznikajúcich trhoch. Počiatočným dňom výpočtu indexu sa stal 5. apríl 1994, ku ktorému bola zostavená báza obsahujúca 50 najvýznamnejších akciových emisií a nastavená východisková hodnota 1000 bodov.
Svoje historické minimum dosiahol 8. októbra 1998 po ruskej finančnej kríze s hodnotou 316 bodov, ďalšou nízkou hodnotou bolo 320 bodov 17. septembra 2001, následok teroristických útokov 11. septembra. Hodnotu 1000 bodov prvýkrát prekonal 19. novembra 2004. Najbližšie k 2000 bodom sa dostal 29. októbra 2007, kedy dosiahol 1939 bodov, čo je zatiaľ historické maximum.
Index PX je cenový index, dividendové výnosy sa vo výpočte nezohľadňujú.
Sedankinskij

Sedankinskij () je menší, 1 241 m vysoký štítový vulkán, nachádzajúci sa na polostrove Kamčatka v centrálnej časti pohoria Stredokamčatský chrbát, severne od vulkánu Kebenej. Je súčasťou Sedankijskej vulkanickej oblasti ().
Masív sopky je tvorený prevažne bazaltovými horninami a jeho vek sa odhaduje na koniec pleistocénu až začiatok holocénu. Na južno a východnom svahu sopky sa nachádza reťaz mladých troskových kužeľov a s nimi asociovaných lávových prúdov, ktorých vek sa odhaduje na holocén.
BBY

BBY (skratka z ) je podľa letopočtu používaného vo fiktívnom svete "Hviezdnych vojen" skratka uvádzaná za údajom roka, ktorá upresňuje, že ide o rok pred bitkou pri mesiaci Yavin IV (známou tiež ako bitka o Death Star; angl. "Battle of the Death Star"), ktorá bola vyvrcholením "Epizódy IV – Nová nádej". Jej význam spočíva v tom, že išlo o začiatok pádu Galaktického impéria, ktoré v nej prišlo o vojenskú základňu Death Star.
Pred ňou sa používal napríklad letopočet „po sithských vojnách“ ("After Sith Wars)".
BUX

BUX je burzový index budapeštianskej burzy cenných papierov.
Zloženie.
K máju 2006:
Index

Index môže byť:
Svetelný meč

Svetelný meč (anglicky lightsaber) je fiktívna zbraň z filmov, hier a literárnych príbehov vesmíru "Hviezdnych vojen". Ide o futuristickú verziu klasického meča, ktorý má namiesto kovovej čepele prúd jasne svietiace biele energie obklopené farebnou korónou (vzhľadom pripomína farebnú žiarovku) a dá sa s ním preseknúť i ten najtvrdší materiál. Samotný meč tvorí asi dlhá kovová rukovať, ktorá ukrýva zariadenie emitujúce energetický lúč čepele.
Svetelný meč je pôvodným vynálezom, zbraní a symbolom rytierov radu Jedi ale prevzali ho od nich aj ich protivníci, Sithovia, ktorí používajú meče s červenou korónou. Tradične si svoj meč vyrába každý sám.
Farby.
V pôvodnej trilógii existovali svetelné meče v troch farebných variantoch: červené, zelené a modré. Neskôr (v PC hre a potom aj v novej filmovej trilógii a ďalších hrách) sa objavilo mnoho ďalších farebných variant (fialová, žltá, oranžová…).
Farbu meča ovplyvňujú kryštály usadené vnútri držiaka, ktoré usmerňujú energiu emitovanú vnútri meča do čepele o dĺžke do . Tieto kryštály sa nachádzajú vo voľnej prírode na mnohých svetoch.
Prevedenie.
Bežnou verziou je „obyčajný“ meč s čepeľou na jednom konci, v priebehu histórie od vzniku prvých svetelných mečov však vzniklo mnoho rôznych modifikácií. Pre osoby s malou postavou (napr. majster Yoda) existuje kratší variant meča. Existuje i zriedkavo používaný variant (používaný väčšinou len do jednej ruky) ktorého rukoväť je mierne zahnutá, takže sa pohodlne drží a dovoľuje predvádzať veľmi efektne triky a výpady. Tento typ meča používal napr. Darth Tyranus, alias Count Dooku . Ďalšou významnou a opäť však pomerne vzácnou modifikáciou je obojstranný svetelný meč, ktorý emituje hneď dve čepele - každú na jednom konci rukoväti. S touto modifikáciou po prvýkrát použil Sithský lord a bývalý Jedi menom Exar Kun. Preto sa obojstranný meč stal známy ako sithská zbraň (používal ho i napr. Darth Maul v "Skrytej hrozbe"), ale používali ho i niektorí rytieri Jedi. Svetelný meč môže odrážať strely z blaster a útoky druhého svetelného meča. Čepeľ prejde všetkým okrem inej čepele, strely z blasteru alebo niekoľko vzácnych materiálov.
Hashim Thaçi

Hashim Thaçi (* 24. máj 1968, Buroja, Kosovo) je kosovskoalbánsky politik, bývalý prezident Kosova (od 7. apríla 2016 do 5. novembra 2020). Od 9. januára 2008 do 9. decembra 2014) bol premiérom Kosova, predsedom najsilnejšej kosovskej politickej strany, Demokratickej strany Kosova, a veliteľom organizácie Kosovská oslobodzovacia armáda (UÇK). Je obviňovaný z terorizmu a zo zodpovednosti za páchanie vojnových zločinov.
Z prezidentskej funkcie rezignoval 5. novembra 2020, aby ochránil úrad a obhajoval seba na medzinárodnom tribunáli v Haagu. Dočasne úrad prevzala Vjosa Osmaniová, predsedníčka parlamentu. Osmaniová bola v apríli 2021 zvolená za prezidentku.
Fatmir Sejdiu

Fatmir Sejdiu (* 23. október 1951, Pakaštica, severné Kosovo) je kosovský politik, predseda Demokratickej ligy Kosova, od 10. februára 2006 do 27. septembera 2010 prezident Kosova. Fatmir Sejdiu býva označovaný ako druhý prezident Kosova a od 17. februára 2008 ako prvý prezident Kosova po jednostrannom vyhlásení samostatnosti.
Pred zvolením do funkcie bol profesorom histórie práva na univerzite v Prištine.
Je ženatý, so svojou manželkou Musafere má troch synov. Okrem albánčiny hovorí aj po srbsky, francúzsky a anglicky.
Leutongej

Leutongej je neaktívny štítový vulkán, nachádzajúci sa na polostrove Kamčatka v centrálnej časti pohoria Stredokamčatský chrbát, na južnom konci grabenu, tiahnúceho sa v smere severovýchod-juhozápad asi 20 km západne od centrálneho chrbta pohoria. Vrchol prevažne bazaltovej sopky križuje reťaz troskových kužeľov, ďalší väčší kužeľ sa nachádza na južnom svahu sopky. Vek vzniku vulkánu sa odhaduje na neskorý kvartér (koniec pleistocénu až začiatok holocénu).
WIG

WIG () je najstarší burzový index varšavskej burzy cenných papierov, prvýkrát zavedený 16. apríla 1991. Obsahuje 273 spoločností (11. júna 2007).
ICE kontakt

ICE kontakt (z angl. "In case of emergency") je zvýraznené telefónne číslo v mobilnom telefóne, ktoré umožňuje ľudom prvého kontaktu v prípade nehody - záchranárom, hasičom, policajtom a pod. - identifikovať postihnutých, kontaktovať ich najbližších a získať tak dôležité informácie o postihnutej osobe a pod. Telefónne číslo by malo mať tvar "ICE - kontakt pre núdzové prípady". Je možné uviesť aj viacero kontaktov, ako napríklad: ICE1, ICE2, ICE - otec, ICE-sestra a pod.
ICE program nie je oficiálnou iniciatívou záchranných služieb.
Podobné kampane prebehli vo viacerých krajinách Európy s rôznymi ohlasmi. Vo Veľkej Británii a v Izraeli šlo skôr o možnosť identifikácie obetí, nie o telefonovanie príbuzným.
Existujú aj nálepky, ktoré sa môžu nalepiť na mobilný telefón a upozornia tak záchranárov, že človek myslel na podobné prípady a je koho kontaktovať .
Rozporuplnosť projektu.
Jedinou nespornou výhodou je teoretická možnosť zistenia telefónneho čísla postihnutej osoby v cudzojazyčnom prostredí, kedy nie je iná možnosť získania údajov.
Jednotky prvého kontaktu u nás nevyužívajú takúto možnosť, pretože to nie je ich úlohou. Ich prvoradou úlohou je zabezpečiť prežitie a prevoz postihnutého do nemocničného zariadenia. Mobilný telefón je považovaný za osobný majetok a údaje v ňom sú považované za súkromné, čiže už ich čítanie je porušením práva na súkromie chráneného zákonom. 
Použitie ICE čísla je dosť nepravdepodobné, pretože musí byť splnená kombinácia viacerých podmienok napr. osoba nie je schopná komunikácie + nemá doklady + má mobil + mobil funguje a nie je zablokovaný + záchranári nutne potrebujú dôležitú informáciu + "ICE osoba" je dostupná ... 
Navyše, ak je osoba zdravotne postihnutá (cukrovka, kardiostimulátor, epilepsia a pod.), má obvykle na tento účel príslušnú kartičku na ktorej sú potrebné údaje.
V prípade straty (krádeže) mobilu môžu ICE kontakty predstavovať bezpečnostné riziko.
Coruscant

Coruscant je meno fiktívnej planéty vo svete Star Wars. Jej povrch je pokrytý súvislou mestskou zástavbou. Ide o najdôležitejší svet galaxie, hlavné centrum "Starej republiky", "Galaktického impéria" i "Novej republiky" (v rôznych časoch). Preto sa na ňom nachádza budova Senátu republiky, Palác impéria či Chrám Jediov. Cez Coruscant vedú dôležité obchodné cesty, vďaka ktorým je najbohatším a najpvlyvnejším svetom, čo nepriamo potvrdzujú aj jeho hyperpriestorové súradnice (0,0,0).
V druhej filmovej trilógii Star Wars bol Coruscant zobrazovaný pomerne často. V pôvodnej sérii sa objavil len krátko, na konci Epizódy VI: Návrat Jediho.
Popis planéty.
Jediným prerušením súvislej zástavby je Západné more ("Western Sea"), s ostrovmi vytvorenými pre spríjemnenie dovolenky, a pôvodné pohorie Manarai Mountains. Pretože prirodzené zásobovanie bilióna obyvateľov vodou nie je možné, povrch planéty je pretkaný sústavou potrubí, ktoré ju privádza do centier z ľadovcov na póloch. Na povrchu planéty boli vybudované obrie budovy zaisťujúce chod ekosystému. Takmer všetko je recyklované. Ďalším problémom je množstvo oxidu uhličitého produkované obyvateľstvom. Na jeho spracovanie boli v atmosfére umiestnené špeciálne „lapače“.
Deň trvá 24 hodín a miestny rok ich má 368. Planétu obiehajú 4 mesiace, sústava má jednu centrálnu hviezdu.
Dagobah

Dagobah je meno fiktívnej planéty vo svete Star Wars. Jej neobývaný povrch je pokrytý súvislými pralesmi a močiarmi. Táto planéta je plná života, nachádzajú sa tu najrôznejšie živočíšne a rastlinné druhy. Ide o svet, kam sa ukryl Majster Yoda po III. epizóde, tu aj v V. Epizóde cvičí Luka Skywalkera v používaní Sily. Ten ho však neposlúche a vydá sa pred koncom výcviku zachrániť svojich priateľov. V závere trilógie tu Majster Yoda zomiera na starobou vo veku 900 rokov.